Môžem podnikať po osobnom bankrote?
Otázka:
Chcel by som sa informovať, či si môžem otvoriť licenciu v nákladnej doprave vnútroštátnej nad 3,5 tony, keď som podal osobný bankrot, ktorý sa nevzťahoval na dopravu. Toho času som už aj oddlžený. Nebude s tým problém?
Odpoveď:
Nie, to, že ste oddlžený by nemal byť problém, nakoľko k žiadosti na dopravu sa nedokladá žiadny doklad, ktorý by oddlženie preukazoval.
K žiadosti na vnútroštátnu dopravu nad 3,5 tony musíte priložiť tieto dokumenty:
- fotokópia osvedčenia o odbornej spôsobilosti vedúceho dopravy
- doklad preukazujúci splnenie požiadaviek na finančnú spoľahlivosť
- výpis z registra trestov nie starší ako 3 mesiace (pri právnických osobách výpis z registra trestov právnickej osoby – navrhovateľa; členov štatutárneho orgánu a vedúceho dopravy alebo úradne overené splnomocnenie štatutárov a vedúceho dopravy, ktorý žiada o výpis z registra trestov); nie je potrebný, ak žiadateľ (fyzická osoba alebo fyzická osoba podnikateľ) súhlasí so zabezpečením výpisu orgánom verejnej moci
- doklad preukazujúci miesto garážovania alebo parkovania vozidiel
- doklad preukazujúci pracovnoprávny vzťah vedúceho dopravy k žiadateľovi
- doklad o úhrade správneho poplatku v hodnote 30 € alebo 10 € pri zmene / doplnení udeleného povolenia
O požiadavkách na výkon povolenia prevádzkovateľa dopravy sa dočítate aj Požiadavky na výkon povolania prevádzkovateľa cestnej dopravy
Po splnený podmienok stanovených zákonom č. 56/2012 Z. z. o cestnej doprave v znení neskorších predpisov Vám môže byť udelené povolenie na vnútroštátnu nákladnú dopravu nad 3,5 tony (licencia na dopravu / na výkon povolania prevádzkovateľa cestnej dopravy).